section_heading: Opis dobra
paragraph_text: Kasnobarokna crkva s kraja 18. stoljeća je jednobrodna građevina pravokutnog tlocrta s polukružno zaključenim svetištem odijeljenim ikonostasom i zvonikom u središnjoj osi glavnog pročelja. Prostor broda nadsvođen je češkim kapama, a svetište bačvastim svodom sa susvodnicama i polukupolom nad apsidom. Zanimljiv je oslik interijera koji prikazuje parove pilastara korintskih kapitela povezanih vijencem. Zidne površine su marmorizirane, a na svodnim poljima smješteni su ovalni i okrugli medaljoni profiliranih okvira. Oblikovanjem se ističe glavno zapadno pročelje sa zvonikom u središnjoj osi i zabatom formiranim zaobljenim lukovima.